**Lenkijos turizmo ir kraštotyros draugija** (lenk. *Polskie Towarzystwo Turystyczno-Krajoznawcze*) – Lenkijos teritorijoje kraštotyrą ir pažintinį turizmą kuruojanti visuomeninė organizacija. Būstinė įsikūrusi Varšuvoje, vadovas – Jacekas Potockis (2018 m. duomenys).

Istorija
--------

Įsteigta 1950 m. gruodžio 16 d. apjungus dvi organizacijas: *Lenkijos Tatrų draugiją* ir Lenkijos kraštotyros draugiją, kartu buvo perimtas patarosios draugijos leistas kraštotyrinis žurnalas „Ziemia".

Veikla šalyje
-------------

*Lenkijos turizmo ir kraštotyros draugijai* (toliau *LTKD*) priklauso 61 tūkst. narių, apsijungusių į 2500 skyrių ir būrelių. Draugija valdo apie 200 nakvynės objektų (60 turistų namų, 77 turistų prieglaudų, 35 vandens turizmo stotis ir 33 kempingus), bendras lovų skaičius juose siekia 20 tūkst. Šalyje veikia šešiolika LTKD globojami regioninių kraštotyros muziejų. Leidžiami žemėlapiai, lankstinukai, turistinių trasų aprašymai ir kelionių vadovai.

Draugijoje įdarbinti kvalifikuoti turizmo instruktoriai; gidai–krašto istorijos žinovai; taip pat pėčiųjų, dviračių, alpinizmo, slidinėjimo, motociklų ir automobilių, dviračių bei baidarių žygių organizatoriai. Naujokams organizuojami apmokymai. Kiekvienas, įstojęs į LTKD gauna pažymėjimą, kuris suteikia lengvatas Draugijos nakvynės objektuose. Nuolaidos suteikiamos ir kitų organizacijų, sudariusių sutartį su LTKD, teikiamoms paslaugoms. Per visą šalį nusidriekė 63 tūkst. Draugijos nužymėtų turistinių trasų, pagal sudėtingumą kiekvienai jų suteikta atitinkamą spalva. Lenkiją kerta ir keliolika tarptautinių maršrutų, juos taip pat globoja LTKD. 

Siekdama propaguoti pažintinį turizmą, Draugija žymenimis įvertina savo narius, pasiekusius aukštus rezultatus kraštotyros, kalnų turizmo, kelionių pėsčiomis ir baidarėmis, nardant po vandeniu ir kt. srityse. Ypatingas dėmesys skiriamas kasmetiniams iškalbos konkursams – tikras turistas turi sugebėti įdomiai papasakoti savo įspūdžius ir tuo pačiu paskatinti bendrapiliečius keliauti. Skelbiami ir kelioninių fotografijų konkursai. Draugijos nariai žemėlapius, kelionių aprašymus ir kt. naudingą literatūrą gali rasti dvejose bibliotekose Varšuvoje: *Centrinėje turistinėje* ir *Specializuotoje alpinistinėje* (pastarojoje sukauptos ir istorinės žinios apie kalnus – pvz.: Dovydo Frölicho 1639 m. Tatrų aprašymas). Įvesta tradicija garsiems lenkų keliautojams suteikti LTKD garbės nario vardą (tarp tokių yra rašytojas Eugeniušas Paukšta, popiežius Jonas Paulius II ir kt.).

Tarptautinė veikla
------------------

LTKD priklauso šioms tarptautinėms organizacijoms:

* Europos pažintinio turizmo susivienijimui (vok. *Europäische Wandervereinigung*)
* Tarptautiniam turizmo aljansui Archyvuota kopija 2016-01-09 iš Wayback Machine projekto. (pranc. *Alliance Internationale de Tourisme*)
* Europos gamtos ir nacionalinių parkų federacijai (angl. *Federation of Nature and National Parks of Europe*)
* Pasaulinė povandeninės veiklos konfederacija (pranc. *Confédération Mondiale des Activités Subaquatiques*)

Iki 2011 m. pab. LTKD buvo ir Gamtos bičiulių Archyvuota kopija 2012-02-25 iš Wayback Machine projekto. (vok. *Naturfreunde Internationale*) organizacijos narė.

Šaltiniai
---------

* LTKD internetinė svetainė

Nuorodos
--------

* LTKD nakvynės objektai